Ir-Regolament Tal-Kunsill (KEE) Nru 231/85
tad-29 ta’ Jannar 1985
li jemenda r-Regolament Nru 136/66/KEE dwar l-istabbiliment ta’ l-organizzazzjoni komuni tas-suq fiż-żjut u x-xaħmijiet
IL-KUNSILL TAL-KOMUNITAJIETEWROPEJ,
Wara li kkunsidra t-Trattat li jistabilixxi l-Komunità Ekonomika Ewropea, u partikolarment Artikolu 43 tiegħu,
Wara li kkunsidra l-proposta mill-Kummissjoni [1]
Wara li kkunsidra l-opinjoni tal-Parlament Ewropew [2],
Wara li kkunsidra l-opinjoni tal-Kumitat Ekonomiku u Soċjali [3],
Billi l-Artikolu 4(1) tar-Regolament Nru 136/66/KEE [4], kif l-aħħar emendat bir-Regolament (KEE) Nru 2260/84 [5], jipprovdi li, meta jkun hemm bidla li tidher sewwa matul mis-sena tas-suq fil-fatturi wżati sabiex jiġi stabbilit il-prezz rappreżentattiv tas-suq matul is-sena tas-suq, tista’ tittieħed deċiżjoni sabiex jiġu aġġustati l-prezz rappreżentattiv tas-suq u l-prezz tal-bidu matul is-sena tas-suq, bi qbil mal-proċedura stabbilita f’Artikolu 38 ta’ dan ir-Regolament; billi, fl-interess tal-immaniġġjar sod tas-suq, għandhom jiġu provvduti regoli dettaljati li jistgħu jiġu wżati sabiex jiddefinixxu x’jikkostitwixxi bidla li tidher sewwa fil-fatturi relevanti; billi għandha wkoll issir dispożizzjoni għal kull aġġustament meħtieġ fil-livell ta’ l-għajnuna fuq il-konsum kif ukoll għall-persentaġġ ta’ l-għajunua fuq il-konsum li jridu jittieħdu bħala bażi għall-finanzjament kemm ta’ l-operat ta’ l-organizzazzjonijiet rikonoxxuti tan-negożju u kemm ta’ ċerti skemi li jagħtu tagħrif dwar il-konsum taż-żejt taż-żebbuġa u li jmexxuh il quddiem,
ADOTTA DAN IR-REGOLAMENT:
Artikolu 1
Artikolu 4 tar-Regolament Nru 136/66/KEE huwa emendat kif ġej:
1. It-tieni subparagrafu tal-paragrafu 1 huwa mibdul b’dan li ġej:
"B’dankollu, meta matul sena tas-suq il-fatturi wżati sabiex jistabbilixxu l-prezz rappreżentattiv tas-suq għaż-żejt taż-żebbuġa jgħaddu minn bidla li, fuq il-bażi ta’ regoli dettaljati li jridu jiġu stabbiliti skond il-proċedura li hemm provvediment dwarha f’Artikolu 38, tista’ tkun ikkunsidrata bħala bidla li tidher sewwa, tista’ tittieħed deċiżjoni skond il-proċedura msemmija sabiex jiġu aġġustati matul is-sena tas-suq il-prezz rappreżentattivi tas-suq u l-prezz tal-bidu.
F’dawn il-każi, il-livell ta’ l-għajnuna għall-konsum u l-persentaġġi ta’ l-għajnuna għall-konsum li hemm referenza dwarhom f’Artikolu 11(5) u (6) jistgħu jiġu aġġustati bi qbil mal-istess proċedura."
2. It-tieni subparagrafu tal-paragrafu 4 huwa mibdul b’dan li ġej:
"Il-prezzijiet li hemm referenza dwarhom fil-paragrafu 1, l-ewwel subparagrafu taħt (b), għandhom jiġu adottati mill-Kunsill li jaġixxi b’maġġoranza kwalifikata fuq proposta mill-Kummissjoni."
Artikolu 2
Dan ir-Regolament għandu jidħol fis-seħħ fit-tielet jum ta’ wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fid-29 ta’ Jannar 1985.